Bispedømmet Down and Connor er det eneste bispedømme på øya Irland som utelukkende favner områder i Nord-Irland.
**Noel Treanor** (eller **Noël Treanor**; født 25. desember 1950 i Silverstream i County Monaghan i Irland) er en irsk prelat som var katolsk biskop av Down and Connor (med sete i Belfast i Nord-Irland) og *titulærerkebiskop* og nuntius for Den hellige stol til Den europeiske union.

Liv og virke
------------

### Bakgrunn

Etter skolegang ved *St Brigid's National School* i Drumcong i County Leitrim, studerte Treanor filosofi og katolsk teologi ved St Patrick's College i Maynooth. 

### Prest

Han ble ordinert til prest for bispedømmet Clogher den 13. juni 1976 ved *St. Macartans katedral* i Monaghan av biskop Patrick Mulligan. Som alumne ved Pontifical Irish College i Roma tok han grad i teologi fra Det pavelige universitet Gregoriana. Fra 1981 til 1985 fullførte han sine teologiske studier, atter i Roma, mens han samtidig tjente som studieprefekt ved Pontifical Irish College. 

Fra mars 1993 var den flerspråklige fader Treanor (flytende i engelsk, fransk, tysk, italiensk, spansk, og irsk gælisk) for en treårsperiode generalsekretær for Commission of Bishops' Conferences of the European Community (COMECE). Han etterfulgte franske Paul Schaeffer i dette vervet.

### Biskop av Down and Connor

Den 22. februar 2008 ble Treanor utnevnt av pave Benedikt XVI til biskop av Down og Connor. Han etterfulgte biskop Patrick Walsh. Treanor ble bispeviet av erkebiskopen av Armagh, kardinal Seán Baptist Brady, den 29. juni samme år i *St. Peters katedral* i Belfast, bispekirken for bispedømmet Down og Connor. Medkonsekratorer var biskopen av Clogher, Joseph Duffy, og Treanors forgjenger Patrick Walsh.

Treanor var den første prelaten som ble bispeviet i Down and Connor bispedømme siden bispevielsen av Daniel Mageean i 1929. Alle de mellomliggende biskopene som hadde tjenestegjort der hadde tidligere vært biskoper i andre bispedømmer.

I 2009 ble Treanor utnevnt til delegat for *Bishops' Conference of Ireland* til *Commission of Bishops' Conferences of the European Community* (COMECE). Han ble valgt til visepresident på vårmøtet i COMECE i 2018.

Noen få uker før irlenderne stemte over Lisboatraktaten i oktober 2009, sa biskop Treanor at katolikker kunne stemme for den med god samvittighet. Han viste til sin lange erfaring i Brussel og forsikret til en parlamentarisk komité at EU hadde gitt bindende garantier for å beskytte irsk kontroll i saker som blant annet abort og *«traditional Irish state neutrality»*.

I november 2009 beskrev Treanor funnene i Murphyrapporten som forferdende (*horrific*) og sa at han var trygg på at hans bispedømme hadde kvittet seg med alle misbrukerprester.

På en pressekonferanse i august 2010 støttet biskop Treanor forslaget om å opprette en internasjonal og uavhengig granskning av de elleve drap utført av et britisk fallskjermjegerregiment i bydelen Ballymurphy i vestlige Belfast i 1971. På pressekonferansen fremla han dessuten dokumenter fra kirkelige arkiver som ikke tidligere hadde vært offentlig tilgjengelig. Han uttalte blant annet: *«As with Bloody Sunday, the reputations of those who were killed were actively besmirched and the evidence of the available eyewitnesses was either ignored or actively discredited. Indeed the events in Ballymurphy on August 9th-11th, 1971, would and perhaps should have been considered the necessary starting point for such an inquiry.»*

### Erkebiskop, nuntius

Pave Frans opphøyde ham til erkebiskops rang den 26. november 2022, samtidig som han utnevnte ham til apostolisk nuntius til EU.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santorio (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Giovanni Carlo Boschi (1715-1788) \*1760
* Kardinal Bartolomeo Pacca (1756-1844) \*1786
* Pave Gregor XVI (1765-1846) \*1831
* Kardinal Castruccio Castracane degli Antelminelli (1779-1852) \*1844
* Kardinal Paul Cullen (1803-1878) \*1850
* Erkebiskop Joseph Dixon (1806-1866) \* 1852
* Erkebiskop Daniel McGettigan (1815-1887) \*1856
* Kardinal Michael Logue (1840-1924) \*1879
* Kardinal Joseph MacRory (1861-1945) \*1915
* Kardinal John Francis D'Alton (1882-1963) \*1942
* Kardinal William John Conway (1913-1977) \*1958
* Kardinal *Seán Brady* (1939-) \*1995
* Erkebiskop *Noel Treanor* (1950- ) \*2008

Referanser
----------

1. ↑  «History». *The Catholic Church in the European Union* **(engelsk)**. Besøkt 27. november 2022.
2. ↑  «Lisbon 'fine by us' says bishop». BBC News. 17. september 2009.
3. ↑  Police investigate two Northern Ireland Catholic priests over child abuse
4. ↑  «Bishop backs inquiry into killings by paras». Arkivert fra originalen 21. oktober 2012. Besøkt 27. november 2022.
5. ↑  «Bishop of Down and Connor appointed as EU Apostolic Nuncio». RTÉ News. 26. november 2022. Besøkt 26. november 2022.
6. ↑  «Rinunce e nomine, 26.11.2022» (pressemelding) **(italiensk)**. Holy See Press Office. 26. november 2022. Besøkt 26. november 2022.
7. ↑  treanor, lest 27. november 2022

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** LCCN **·** SUDOC
 |